Einkaskjalasöfn eða einkaskjöl nefnast þau skjöl sem ekki eru mynduð af opinberum aðilum eða öðrum sem skyldir eru að skila skjölum til opinberra skjalasafna . Þjóðskjalasafn Íslands , héraðsskjalasöfnin og Handritadeild Landsbókasafns eru helstu skjalavörslustofnanir sem taka einkaskjalasöfn til varðveislu . Einkaskjalasöfn eru heimildir um þjóðarsöguna og eru ekki síður mikilvægar heimildir um söguna en skjöl opinberra aðila , og geta jafnvel opnað nýja sýn á fyrri tíma sögu . Þjóðskjalasafn Íslands tekur til varðveislu skjalasöfn einkaaðila sem eru á rafrænu formi . Nánast öll skjöl sem myndast nú til dags eru á rafrænu formi og því eðlilegt að slík skjöl séu einnig varðveitt á þann hátt til framtíðar . Einkaskjalasafn.is - samskrá yfir einkaskjalasöfn á Íslandi Þjóðskjalasafn Íslands á og rekur vefinn „ Einkaskjalasafn.is - samskrá yfir einkaskjalasöfn á Íslandi “ , sem er afurð samstarfsverkefnis Þjóðskjalasafns Íslands , héraðsskjalasafna og Landsbókasafns Íslands - Háskólabókasafns . Á vefnum er nú að finna upplýsingar um rúmlega 7.000 einkaskjalasöfn sem varðveitt eru á 19 vörslustofnunum .